
PATVIRTINTA
Šilalės švietimo pagalbos tarnybos direktoriaus 2024 m. rugsėjo 20 d. įsakymu Nr. Į-78

ŠILALĖS ŠVIETIMO PAGALBOS TARNYBOS  DARBO APMOKĖJIMO 
SISTEMOS APRAŠAS

I SKYRIUS
BENDROSIOS NUOSTATOS

1. Šilalės švietimo pagalbos tarnybos darbo apmokėjimo sistemos aprašas  (toliau – Darbo apmokėjimo sistemos aprašas) nustato tikslus, principus, kriterijus, pagal kuriuos formuojama Šilalės švietimo pagalbos tarnyba (toliau – Tarnyba) darbuotojų, dirbančių pagal darbo sutartis (toliau – Darbuotojai), pareigybių lygių struktūra, pareiginės algos koeficientų intervalai, mokamos priemokos, taikomas skatinimas, darbuotojams mokama kintamoji dalis, nustatoma pareiginė alga atlikus darbuotojo veiklos vertinimą, kasmetinių atostogų apmokėjimas, ligos atveju darbuotojo apmokėjimas.
2. Darbo apmokėjimo sistemos aprašas parengtas vadovaujantis Lietuvos Respublikos Valstybės ir savivaldybių įstaigų darbuotojų darbo apmokėjimo įstatymo 2017 m. sausio 17 d. Nr. XIII -198 (su vėlesniais pakeitimais) (toliau – Įstatymas), Lietuvos Respublikos darbo kodeksu, Darbo apmokėjimo sistemos nustatymo rekomendacijas, patvirtintas Lietuvos Respublikos Vyriausybės 2023 m. lapkričio 8 d. nutarimu Nr. 857 „Dėl Darbo apmokėjimo sistemos nustatymo rekomendacijų patvirtinimo“ (Lietuvos Respublikos Vyriausybės 2024 m. sausio 3 d. nutarimo Nr. 12 redakcija).
3. Darbo apmokėjimo sistemos apraše vartojamos sąvokos atitinka Įstatymo ir Darbo kodekso sąvokas.
4. Darbo apmokėjimo sistemos aprašas apima:
4.1. darbo apmokėjimo principus, nurodytus Darbo apmokėjimo sistemos aprašo 5 punkte;
4.2. Tarnybos taikomą pareigybių grupavimo į lygius;
4.3. pareigybių lyginimo ir pareiginės algos koeficiento dydžio nustatymo kriterijus bei jų aprašymą;
4.4. Tarnybos pareigybių lygių struktūrą;
4.5. pareiginių algų koeficientų intervalus;
4.6. priemokų ir skatinimo skyrimo tvarką, priemokų dydžius;
4.7. kintamosios dalies (darbuotojams) dydžius ir skyrimo tvarką;
4.8. pareiginės algos nustatymo, atlikus darbuotojo veiklos vertinimą, tvarką;
4.9. pareiginės algos koeficiento pakeitimo kitais, nei nurodyta Darbo apmokėjimo sistemos aprašo 4.8 papunktyje, atvejais sąlygas ir tvarką;
4.10. darbo užmokesčio priskaitymo ir išmokėjimo tvarką;
4.11. kasmetinių atostogų apmokėjimo tvarką;
4.12. darbuotojo ligos atveju apmokėjimą;
4.13. Darbo apmokėjimo sistemos aprašo peržiūrėjimo bei keitimo tvarką.
5. Tarnybos darbo apmokėjimo sistema nustatoma vadovaujantis teisinio apibrėžtumo, teisėtų lūkesčių apsaugos ir visokeriopos darbo santykių teisių gynybos, darbo santykių stabilumo, teisingo mokėjimo už darbą, vienodo atlygio už tokį patį ir vienodos vertės darbą, darbuotojų lygybės, nepaisant jų lyties, rasės, tautybės, pilietybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, lytinės orientacijos, negalios, etninės priklausomybės, religijos, sveikatos būklės, ketinimo turėti vaiką (vaikų), įvaikį (įvaikių), globotinį (globotinių), rūpintinį (rūpintinių), santuokinės ir šeiminės padėties, priklausymo politinėms partijoms, profesinėms sąjungoms ir asociacijoms aplinkybių, nesusijusių su darbuotojų dalykinėmis savybėmis, skaidrumo ir viešumo principais.


II SKYRIUS
DARBO UŽMOKESČIO SUDEDAMOSIOS DALYS

6. Darbuotojų darbo užmokestį sudaro:
6.1. pareiginė alga;
6.2. priemokos;
6.3. mokėjimas už darbą poilsio ir švenčių dienomis, nakties, viršvalandinį darbą ar darbą, kai yra nukrypimų nuo normalių darbo sąlygų, budėjimą;
6.4. kintamoji dalis (tik Tarnybos direktoriaus pavaduotojui, nepedagoginiams specialistams ir metodininkui), atsižvelgiant į darbuotojo praėjusių metų veiklos vertinimą Darbo apmokėjimo sistemos apraše nustatyta tvarka. Po 2025 metais atlikto kasmetinio darbuotojų veiklos vertinimo už 2024 metus jų pareiginė alga negali būti mažesnė negu 2024 metais gauta pareiginė alga kartu su kintamąja dalimi, išskyrus atvejį, kai Tarnybos darbuotojo veikla už 2024 metus įvertinama kaip neatitinkanti lūkesčių ir jam, atsižvelgiant į darbo apmokėjimo sistemos nuostatas, nustatomas mažesnis pareiginės algos koeficientas. Šiuo atveju apskaičiuojant darbuotojų pareiginę algą taikomas po 2025 metais atlikto kasmetinio veiklos vertinimo nustatytas pareiginės algos koeficientas ir 2024 metais gauta kintamoji dalis.

III SKYRIUS
PAREIGYBIŲ LYGIŲ STRUKTŪROS KŪRIMAS

7. Efektyviam darbo apmokėjimo sistemos veikimui ir valdymui užtikrinti Tarnyboje yra nustatoma pareigybių lygių struktūra.
8. Pareigybių grupavimas į lygius nuo žemiausio iki aukščiausio atspindi sąlyginį kiekvienos pareigybės indėlį Tarnybos vertės kūrime, t. y. vaidmenį įgyvendinant Tarnybos veiklos tikslus.
9. Aukščiausiam pareigybių lygiui priskiriama Tarnybos direktoriaus pareigybė. Pareigybės grupuojamos į lygius pagal pareigybių lyginimo ir pareiginės algos koeficiento dydžio nustatymo kriterijus, nurodytus Darbo apmokėjimo sistemos aprašo 10.2 papunktyje.

IV SKYRIUS
PAREIGYBIŲ LYGINIMO IR PAREIGINĖS ALGOS KOEFICIENTO DYDŽIO
NUSTATYMO KRITERIJAI

10. Lyginant pareigybes ir nustatant pareigybių didžiausius pareiginės algos koeficientų dydžius, viršijančius Biudžetinių įstaigų darbuotojų darbo apmokėjimo ir komisijų narių atlygio už darbą įstatymo 1 priede nustatytus pareiginės algos minimalius koeficientus:
10.1. laikomasi pareigybių grupių hierarchinės struktūros vientisumo nuo aukščiausios iki žemiausios pareigybių grupės;
10.2. taikomi pareigybių lyginimo ir pareiginės algos koeficiento dydžio nustatymo kriterijai (detalus kriterijų aprašymas pateiktas Darbo apmokėjimo sistemos aprašo 1 priede):
10.2.1. veiklos sudėtingumo – kriterijus, apibrėžiantis gebėjimą atlikti tam tikro sudėtingumo (lygio, apimties) užduotis;
10.2.2. atsakomybės lygio – kriterijus, apibrėžiantis pareigybės faktinį atsakomybės lygį už laukiamą rezultatą;
10.2.3. pareigybės pakeičiamumo – kriterijus, apibrėžiantis pareigybės kompetencijų specifiškumą, kai specifinės kvalifikacijos ir specifinių kompetencijų reikalingoje pareigybėje gali būti sudėtinga greitai pakeisti darbuotoją, o net laikinai neužimta tokia pareigybė gali turėti neigiamos įtakos įstaigos siekiamiems tikslams;
10.2.4. darbo patirties – kriterijus, apibrėžiantis pareigybės specifiškumą, kai tinkamai atlikti darbą reikalinga atitinkamų profesinių įgūdžių taikymo patirtis.
11. Pareigybė vertinama kaip laisva, t. y. neužimta, atsižvelgiant į pareigybei keliamus reikalavimus bei lūkesčius tinkamam rezultatui. Darbo krūvis nėra pareigybių lyginimo ir pareiginės algos koeficiento dydžio nustatymo kriterijus. Darbo krūvio padidėjimas arba sumažėjimas yra išteklių (žmogiškųjų ir finansinių) planavimo objektas, į tai neatsižvelgiama grupuojant pareigybes į lygius. Darbo krūvį, viršijantį darbuotojui nustatytą darbo laiko normą, reglamentuoja viršvalandinio darbo apmokėjimo normos. Jei darbuotojas rodo išskirtinius darbo rezultatus, tada tai darbuotojo veiklos vertinimo, kintamosios dalies darbuotojams, priemokų skyrimo ar skatinimo objektas.
12. Pareigybes į lygius grupuoja Tarnybos direktorius.
13. Tarnybos direktoriaus ir direktoriaus pavaduotojo (A lygis) pareiginės algos pastovioji dalis nustatoma pagal Įstatymo 2 priedą X skyrių, atsižvelgiant į pareigybių sąraše nustatytą darbuotojo pareigybių skaičių, pedagoginio ir vadovaujamo darbo patirtį.
14. Tarnybos pedagoginių specialistų (išskyrus metodininką) (A ir Al lygiai) pareiginės algos pastovioji dalis nustatoma pagal Įstatymo 2 priedą IV ir V skyrius, atsižvelgiant į pareigybių sąraše nustatytą kvalifikacinę kategoriją ir profesinio darbo patirtį. Pagal Įstatymo 6 straipsnio 4 dalį psichologui, kurio pareigybei yra nustatytas A1 lygis, pareiginės algos pastoviosios dalies koeficientas yra didinamas 20 procentų.

V SKYRIUS
PAREIGYBIŲ GRUPAVIMAS 

15. Pareigybės į lygius grupuojamos taip:
15.1. Tarnybos pareigybės grupuojamos į lygius išlaikant pareigybių grupių hierarchinės struktūros vientisumą nuo aukščiausios iki žemiausios pareigybių grupės ir vadovaujantis Darbo apmokėjimo sistemos aprašo IV skyriuje nustatytais pareigybių lyginimo ir pareiginės algos koeficiento dydžio nustatymo kriterijais;
15.2. pareigybės lyginamos tarpusavyje vadovaujantis Darbo apmokėjimo sistemos aprašo IV skyriuje nustatytais pareigybių lyginimo ir pareiginės algos koeficiento dydžio nustatymo kriterijais; panašiausios pareigybės pagal pareigybės aprašyme nustatytas funkcijas grupuojamos į vieną pareigybių lygį; gali tekti kai kurias pareigybes perkelti lygiu žemiau ar aukščiau (pvz. kai kurias pareigybes, pirminiame rangavime priskirtas į skirtingus lygius, priskirti į tą pačią pareigybių lygį,  padarius išvadą, kad jie panašūs ar kad jų pareigybės aprašymuose nustatytos funkcijos skiriasi nedaug).
15.3. Tarnybos pareigybių lygių struktūra (Darbo apmokėjimo sistemos aprašo 2 priedas) peržiūrima ir atnaujinama dėl struktūrinių pertvarkymų ar darbo organizavimo pokyčių (visiškai keičiasi arba priskiriamos  naujos funkcijos) arba, kai steigiamos naujos pareigybės, kurių analogų Tarnyboje nėra.

VI SKYRIUS
PAREIGINĖS ALGOS KOEFICIENTŲ INTERVALŲ NUSTATYMAS

16. Kiekvienai Tarnybos pareigybės lygiui nustatoma pareiginės algos koeficientų minimali, maksimali ir vidurinė reikšmės (toliau – intervalo plotis).
17. Intervalo plotis sudaro nuo +/–15% iki +/–20 % intervalo vidurio reikšmės; intervalo plotis suteikia galimybę nustatyti pagrįstai skirtingą atlygį konkretiems darbuotojams pagal jų individualias kompetencijas, patirtį ir rezultatus.
18. Žingsnis tarp pareigybių lygių yra nuo 5 % iki 35 %, t. y. pareigybės, esančios žemesniame lygyje, koeficiento maksimali reikšmė yra nuo 5 % iki 35 % (priklausomai nuo pareigybių) mažesnė už pareigybės, esančios aukštesniame lygyje, koeficiento maksimalią reikšmę.
19. Žemiausios (pirmos) pareigybių lygio pareiginė alga Tarnyboje atitinka Lietuvos Respublikos Vyriausybės nustatomą minimaliąją mėnesinę algą (MMA).
       20. Aukščiausio pareigybių lygio pareiginė alga atitinka Tarnybos direktoriui Įstatymo 2 priedo X skyriuje nustatytą pareiginės algos koeficientą, atsižvelgiant į pareigybių sąraše nustatytą darbuotojo pareigybių skaičių, pedagoginio ir vadovaujamo darbo patirtį.
21. Tarpinių pareigybių lygių pareiginės algos intervalų maksimalios ir minimalios reikšmės nustatomos išlaikant nuoseklų intervalo plotį ir intervalo didėjimą, kylant nuo žemesnių į aukštesnius pareigybių lygius.
22. Darbuotojo pareiginės algos minimalus koeficientas negali būti mažesnis nei 1,1 Vyriausybės patvirtintos minimalios mėnesinės algos ir nei nustatytas Įstatymo 1 priede, o darbuotojų, kurių pareigybė priskiriama D lygiui, – pareiginė alga negali būti mažesnė kaip Lietuvos Respublikos Vyriausybės patvirtinta minimalioji mėnesinė alga. 
23. Pareiginės algos koeficientų intervalai (Darbo apmokėjimo sistemos aprašo 3 priedas) peržiūrimi ir pakeičiami pasikeitus darbo rinkos sąlygoms, įstatymuose nustatytoms minimalioms pareiginės algos koeficientų riboms, darbo užmokesčio fondui bei priskirtoms funkcijoms. 
24. Kai yra būtinybė ir kai išskirtinių kompetencijų darbuotojų (pvz., pareigybė susijusi su itin siaurų, specifinių kompetencijų, žinių turėjimu) pasiūla darbo rinkoje yra itin ribota, nustatant Darbo apmokėjimo sistemą, galimas nukrypimas nuo pareiginės algos koeficiento dydžio nustatymo kriterijų, nusistatytų pareiginių algų nustatymo taisyklių ir pareigybių grupių hierarchinės struktūros vientisumo. Tokioms pareigybėms galėtų būti nustatomas iki 100 procentų didesnis maksimalus pareiginės algos koeficientas nei pagal pareiginės algos koeficiento dydžio nustatymo kriterijus apskaičiuotas didžiausias šios pareigybės pareiginės algos koeficiento dydis. Darbuotojo pareiginės algos maksimalus koeficientas negali viršyti Tarnybos direktoriaus pareiginės algos maksimalaus koeficiento dydžio, išskyrus atvejus, kai darbuotojo pareigybei nustačius A1 lygį.

VII SKYRIUS
PRIEMOKOS, KINTAMOJI DALIS, SKATINIMAS IR APDOVANOJIMAS

25. Priemokos Tarnybos darbuotojams gali būti skiriamos už:
25.1. pavadavimą, kai raštu pavedama laikinai atlikti ir kito darbuotojo, dėl jo laikino nedarbingumo, komandiruočių, kasmetinių ar tikslinių atostogų bei kitų aplinkybių arba kai pareigybė yra laisva,  pareigybei nustatytas funkcijas:
25.1.1. kai pavedama atlikti kito darbuotojo funkcijas – ne mažesnė kaip 20 procentų pareiginės algos dydžio priemoka;
25.2. papildomų užduočių, suformuluotų raštu, atlikimą, kai dėl to viršijamas įprastas darbo krūvis arba kai atliekamos pareigybės aprašyme nenumatytos funkcijos – ne mažesnė kaip 20 procentų pareiginės algos dydžio priemoka;
25.3. įprastą darbo krūvį viršijančią veiklą, kai yra padidėjęs darbų mastas atliekant pareigybės aprašyme nustatytas funkcijas neviršijant nustatytos darbo laiko trukmės – ne mažesnė kaip 15  procentų pareiginės algos dydžio priemoka. 
26. Nustatomų priemokų sumos dydis negali viršyti 80 procentų pareiginės algos.
27. Priemokos darbuotojui skiriamos ne ilgesniam laikotarpiui nei iki einamųjų kalendorinių metų pabaigos.
28. Priemokos skiriamos Tarnybos direktoriaus įsakymu.
29. Tarnybos darbuotojai gali būti skatinami šiomis skatinimo priemonėmis:
29.1. padėka;
29.2. nuo 1 iki 2 pareiginių algų dydžio pinigine išmoka už asmeninį išskirtinį indėlį įgyvendinant Tarnybai nustatytus tikslus arba pasiektus rezultatus ir įgyvendintus uždavinius (tačiau ne dažniau kaip du kartus per kalendorinius metus);
29.3. vienkartine pinigine išmoka Vyriausybės nustatyta tvarka;
29.4. finansuojant kvalifikacijos tobulinimą ne didesne kaip darbuotojo vienos pareiginės algos dydžio suma per metus.
29.5. kintamąja dalimi ( Tarnybos direktoriaus pavaduotojui, nepedagoginiams specialistams ir metodininkui), atsižvelgiant į praėjusių metų veiklos vertinimą, kuri gali siekti iki 25 procentų pareiginės algos;
29.6. kitos skatinimo priemonės:
29.6.1. papildomų išmokų programa – vienkartinė piniginė išmoka asmeninio jubiliejaus proga ne mažiau kaip 200 eurų (neatskaičius mokesčių) vienkartinė piniginė išmoka – 25, 35 ir t. t. metų proga arba ne mažiau kaip 350 eurų (neatskaičius mokesčių) vienkartinė piniginė išmoka – 20, 30 ir t. t. metų proga, vienkartinė piniginė išmoka darbo jubiliejaus proga ne mažiau kaip 200 eurų (neatskaičius mokesčių) vienkartinė piniginė išmoka – 10, 15, 20 ir t. t. metų proga, dovana;
29.6.2. užimtumo laiko reguliavimas – lankstaus darbo grafiko nustatymas, nuotolinio darbo galimybė ir kt.
29.6.3. socialinių ir kultūrinių priemonių programos – dalyvavimas surengtose ekskursijose ir renginiuose, darbuotojų reikšmingų datų kolektyvinis šventimas, bilietai į spektaklio premjerą, baseiną ir kt.
30. Kartu su 29.2 – 29.6 papunkčiuose nustatytomis skatinimo priemonėmis papildomai gali būti skiriama padėka.
31. Tarnybos darbuotojams, kurių materialinė būklė tapo sunki dėl jų pačių ligos, artimųjų giminaičių, sutuoktinio, partnerio (kai partnerystė įregistruota įstatymų nustatyta tvarka), sugyventinio, jo tėvų, vaikų (įvaikių), brolių (įbrolių) ir seserų (įseserių), taip pat išlaikytinių, kurių globėjais ar rūpintojais įstatymų nustatyta tvarka yra paskirti Tarnybos darbuotojai, ligos ar mirties, stichinės nelaimės ar turto netekimo, gali būti skiriama iki 5 MMA dydžio materialinė pašalpa, jeigu yra pateikti šių darbuotojų rašytiniai prašymai ir atitinkamą aplinkybę patvirtinantys dokumentai.
32. Mirus darbuotojui, jo šeimos nariams (sutuoktiniui, vaikams (įvaikiams), motinai (įmotei), tėvui (įtėviui), senelei, seneliui, kitiems giminaičiams, kurie su mirusiuoju turėjo artimą ryšį ir (ar) gyveno kartu) iš Tarnybai skirtų lėšų gali būti išmokama iki 5 MMA dydžio materialinė pašalpa, jeigu yra pateiktas jo šeimos nario rašytinis prašymas ir mirties faktą patvirtinantys dokumentai.

VIII SKYRIUS
PAREIGINĖS ALGOS NUSTATYMAS, ATLIKUS VEIKLOS
VERTINIMĄ

33. Tarnybos darbuotojo veikla vertinama, jeigu jis ne trumpiau kaip 6 mėnesius per kalendorinius metus, kurių veikla vertinama, eina pareigas Tarnyboje.
34. Jeigu Tarnybos darbuotojo veikla įvertinama kaip atitinkanti lūkesčius, teisinė jo padėtis nesikeičia ir darbuotojo veiklos vertinimas baigiamas, išskyrus atvejus, kai darbuotojas nesutinka su Tarnybos direktoriaus pateiktu veiklos vertinimu.
35. Tarnybos darbuotojo veikla įvertinama kaip viršijanti lūkesčius, Tarnybos direktoriaus įsakymu gali būti nustatomas didesnis pareiginės algos koeficientas, taikant ne mažiau kaip 0,06 didesnį pareiginės algos koeficientą, tačiau ne didesnį negu tai pareigybei nustatytas didžiausias pareiginės algos koeficientas.
36. Kai Tarnybos darbuotojo veikla įvertinama kaip neatitinkanti lūkesčių, Tarnybos direktoriaus sprendimu,  darbuotojui, atsižvelgiant į Tarnybos darbo apmokėjimo sistemos aprašo nuostatas, gali būti nustatomas mažesnis pareiginės algos koeficientas, taikant ne mažiau kaip 0,06 ir ne daugiau kaip 0,18 mažesnį pareiginės algos koeficientą, tačiau ne mažesnį negu tai pareigybei nustatytas minimalus pareiginės algos koeficientas. 
37. Pedagoginių darbuotojų (išskyrus direktoriaus pavaduotoją ir metodininką) veikla nevertinama.

IX SKYRIUS
DARBO UŽMOKESČIO PRISKAITYMAS IR IŠMOKĖJIMAS

38. Darbo užmokestis mokamas darbuotojams vieną kartą per mėnesį pervedant į jų asmenines sąskaitas pasirinktame banke, 28 mėnesio dieną. Du karus per mėnesį darbo užmokestis gali būti mokamas tik darbuotojui pateikus prašymą raštu.
39. Darbuotojui pagal pateiktą prašymą darbo užmokestį mokėti du kartus, tuomet yra išmokamas už pirmąją mėnesio pusę suma (avansas) negali viršyti pusės per visą mėnesį išmokamos darbo užmokesčio sumos. Jeigu darbuotojas dirbo nepilną mėnesį, jam avansas gali būti mokamas tik tuo atveju, kai jis yra dirbęs didžiąją pirmosios mėnesio pusės dalį. Prieš pervedant į darbuotojų banko sąskaitas avansą, yra surašomas avansų išmokėjimo žiniaraštis.
40. Tuomet darbuotojams darbo užmokestis mokamas du kartus per mėnesį: 15 ir 28 mėnesio dieną.
41. Atsižvelgiant į galimus finansinių lėšų gavimo sutrikimus ne dėl tarnybos kaltės, darbo užmokesčio mokėjimo terminai gali būti keičiami apie tai informuojant darbuotojus.
42. Darbo užmokestis yra skaičiuojamas tos dienos būklei, naudojant buhalterinę programą „Biudžetas VS“.
43. Galutinai atlyginimai yra paskaičiuojami, pateikus kompiuteriniu būdu užpildytą darbo laiko apskaitos žiniaraštį.
44. Darbo laiko apskaitos žiniaraštyje, atsakingas darbuotojas, Tarnybos direktoriaus įsakymu paskirtas už darbo laiko kontrolę ir žiniaraščio pildymą, nurodo faktiškai dirbtą laiką.
45. Darbo laiko apskaitos žiniaraštis, pasirašytas darbuotojo, atsakingo už jo pildymą, pateikiamas vyriausiajam buhalteriui 28 mėnesio dieną. Vadovaujantis šiais žiniaraščiais vyriausiasis buhalteris paskaičiuoja atlyginimus. Tvarkingai užpildytus darbo laiko apskaitos žiniaraščius tvirtina Tarnybos direktorius.
46. Vyriausiasis buhalteris įteikia darbuotojams jų atsiskaitymo lapelius. Į atsiskaitymo lapelius įrašomos darbuotojams priskaičiuoto darbo užmokesčio, išskaičiuotų pajamų ir socialinio draudimo mokesčių bei išmokėtos sumos.
47. Kiekvienų kalendorinių metų darbo užmokesčio duomenys kaupiami Asmeninėse sąskaitose-kortelėse.

X SKYRIUS
KASMETINIŲ ATOSTOGŲ APMOKĖJIMAS

48. Kasmetinės atostogos –tai darbo dienos, suteikiamos darbuotojams pailsėti ir atstatyti darbingumą (2017-06-06 XII TAR, 2017-06-14 Identifikacinis kodas 2017-10021). 
49. Pailgintos 40 darbo dienų atostogos – pedagoginiam  personalui suteikiamos pagal Švietimo ir mokslo ministerijos patvirtintą pareigybių, kurias atliekant darbas yra laikomas pedagoginiu, sąrašą – Švietimo ir mokslo ministro 2003 m. spalio 9 d. įsakymas Nr.ĮSAK-1407 (aktuali redakcija), (Lietuvos Respublikos Vyriausybės nutarimas, 2017 m. birželio 21 d. Nr.496).
 50. Kasmetinių minimalių atostogų trukmė  20 darbo dienų, neįskaitant valstybinių švenčių – kitiems darbuotojams (2017-06-06 XII TAR, 2017-06-14 Identifikacinis kodas 2017-10021). Darbuotojams iki 18 metų, darbuotojams, vieniems auginantiems vaiką iki 14 metų arba neįgalų vaiką iki 18 metų, ir neįgaliems darbuotojams – 25 darbo dienos (Lietuvos Respublikos Vyriausybės nutarimu, 2017 m. birželio 21 d. Nr. 496).
51. Atostogų laiku darbuotojui garantuojamas vidutinis darbo užmokestis.
52. Atostoginiai išmokami ne vėliau kaip paskutinę darbo dieną prieš kasmetinių atostogų pradžią.  Darbuotojo atskiru prašymu, suteikus kasmetines atostogas, atostoginiai mokami kartu su einamojo mėnesio atlyginimu.
53. Dirbantiems ne visą darbo dieną arba ne visą darbo savaitę atostogos netrumpinamos.
54. Darbuotoją atleidžiant (nesvarbu dėl kokių priežasčių), už nepanaudotas atostogas turi būti mokama kompensacija.
55. Draudžiama darbuotojams pakeisti atostogas pinigine kompensacija. Pasibaigus darbo santykiams, darbuotojui gali būti suteiktos atostogos arba, kai darbuotojas jų nepageidauja, išmokama piniginė kompensacija. Piniginė kompensacija už nepanaudotas atostogas išmokama, kai nutraukiama darbo sutartis, neatsižvelgiant į jos terminą.
56. Skaičiuotinas vidutinio darbo užmokesčio už atostogas laikotarpis yra trys paskutiniai kalendoriniai mėnesiai, einantys prieš tą mėnesį, už kurį ar jo dalį mokamas vidutinis darbo užmokestis.
57. Atostogos dalimis suteikiamos šalims susitarus. Viena iš atostogų dalių negali būti trumpesnė kaip 10 darbo dienų (2017-06-06 XII TAR, 2017-06-14 Identifikacinis kodas 2017-10021).
58. Papildomos atostogos suteikiamos už ilgalaikį nepertraukiamąjį darbą tarnyboje: darbuotojams, turintiems didesnį kaip 10 metų nepertraukiamąjį darbo stažą – 3 darbo dienos, už kiekvienų paskutinių 5 metų darbo stažą – 1 darbo diena (Lietuvos Respublikos Vyriausybės nutarimas, 2017 m. birželio 21 d. Nr.496).  
59. Atšaukti iš atostogų leidžiama tik darbuotojui sutikus. Nepanaudota atostogų dalis turi būti suteikiama kitu darbo metų laiku arba prijungiama prie kitų darbo metų atostogų.
60. Asmenys, dirbantys pagal darbo sutartį, gali turėti ne tik kasmetines, bet ir tikslines atostogas: nėštumo ir gimdymo, vaiko priežiūros, mokymosi atostogas.

XI SKYRIUS
APMOKĖJIMAS DARBUOTOJO LIGOS ATVEJU

61. Ligos ir motinystės socialinio draudimu apdraustieji asmenys turi teisę į šio draudimo pašalpas. Pašalpų skyrimo, apskaičiavimo bei mokėjimo sąlygas nustato LR Ligos ir motinystės socialinio draudimo įstatymas.
62. Ligos pašalpą už pirmąsias dvi darbo nedarbingumo dienas moka įstaiga. Mokama pašalpa negali būti mažesnė negu 62,06 procentų ir ne didesnė kaip 80 procentų pašalpos gavėjo vidutinio darbo užmokesčio, apskaičiuoto LR Vyriausybės nustatyta tvarka. 
63. Nuo trečiosios kalendorinės nedarbingumo dienos ligos pašalpa mokama iš Valstybinio socialinio draudimo fondo.
64. Vyriausiasis buhalteris, atsakingas už darbo užmokesčio apskaičiavimą, privalo pateikti pranešimus apie laikiną nedarbingumą VSDF.

XII SKYRIUS
BAIGIAMOSIOS NUOSTATOS

65. Įsigaliojus Biudžetinių įstaigų darbuotojų darbo apmokėjimo ir komisijų narių atlygio už darbą įstatymui, Tarnybos darbuotojų, išskyrus šio įstatymo 1 straipsnyje išdėstyto Lietuvos Respublikos biudžetinių įstaigų darbuotojų darbo apmokėjimo ir komisijų narių atlygio už darbą įstatymo 2 priede nurodytus darbuotojus, pareiginė alga perskaičiuojama, pareiginės algos pastoviąją dalį padalijant iš Lietuvos Respublikos pareiginės algos (atlyginimo) bazinio dydžio nustatymo ir asignavimų darbo užmokesčiui perskaičiavimo įstatyme nustatyto pareiginės algos (atlyginimo) bazinio dydžio. Apskaičiuotas pareiginės algos koeficientas apvalinamas iki šimtųjų dalių darbuotojo naudai. Jeigu skaitmuo po paskutinio skaitmens, iki kurio apvalinama, yra didesnis už 0, prie paskutinio skaitmens pridedamas vienetas.
[bookmark: _Hlk152317443]66. Po 2025 metais įvykusio kasmetinio veiklos vertinimo darbuotojų pareiginė alga negali būti mažesnė negu 2024 metais gauta pareiginė alga kartu su kintamąja dalimi. 
67. Jei nustatant ar keičiant darbo apmokėjimo sistemos aprašą darbuotojui apskaičiuotas pareiginės algos koeficientas viršija / nesiekia tam pareigybių lygiui nustatytą (-o) didžiausią (-io) / mažiausią (-io) pareiginės algos koeficientą (-o), darbo apmokėjimo sistemoje tam darbuotojui nustatomas atskiras pareiginės algos koeficientas, kuris gali nesutapti su bendra darbo apmokėjimo sistema, tol, kol darbuotojas eina tas pačias pareigas toje įstaigoje, arba tol, kol šiam darbuotojui apskaičiuotas pareiginės algos koeficientas pateks į to pareigybių lygio nustatytą pareiginės algos koeficientų intervalą.
68. Jei pasikeičia teisės aktai, reglamentuojantys Darbo apmokėjimo sistemos nustatymą, ir jei aukštesnės galios teisės aktai atitinkamus klausimus reglamentuoja kitaip nei šis Darbo apmokėjimo sistemos aprašas, taikomos tų teisės aktų nuostatos.
69. Darbo apmokėjimo sistemos aprašas keičiamas, pripažįstamas netekusiu galios Tarnybos direktoriaus įsakymu.

_____________________


Šilalės švietimo pagalbos tarnybos darbo apmokėjimo sistemos aprašo 
1 priedas


PAREIGYBIŲ LYGINIMO IR PAREIGINĖS ALGOS KOEFICIENTO DYDŽIO NUSTATYMO KRITERIJŲ APRAŠYMAI


1. Veiklos sudėtingumo kriterijaus aprašymas:
Veiklos sudėtingumo lygis (apimtis) apibūdina gebėjimą atlikti tam tikro sudėtingumo (apimties) užduotis:
· atlieka nesudėtingas ir (ar) mažos apimties užduotis (nesudėtinga užduotis – tokia, kuri gali būti sėkmingai atlikta veikiant pagal apibrėžtas procedūras bei taisykles ir (ar) tiesiogiai taikant reglamentuojančių teisės aktų nuostatas, neatsižvelgiant į aplinkybes; mažos apimties užduotis – tokia, kurios atlikimas daro nereikšmingą įtaką įstaigos veiklai ir (ar) rezultatams;
· atlieka vidutinio sudėtingumo ir (ar) vidutinės apimties užduotis (vidutinio sudėtingumo užduotis – tokia, kuri gali būti sėkmingai atlikta, kai instrukcijos, metodikos, teisės aktai ar kt. pritaikomi atsižvelgiant į situaciją (ne pažodžiui taikant instrukciją, metodą, teisės aktą ar kt., o suprantant ir taikant principus, kuriais metodas yra pagrįstas); vidutinės apimties užduotis – tokia, kurios atlikimas daro tam tikrą įtaką padalinio ir (ar) įstaigos veiklai ir (ar) rezultatams); 
· atlieka sudėtingas ir (ar) didelės apimties užduotis (sudėtinga užduotis – tokia, kuri reikalauja nestandartinių sprendimų, ekspertinio, grįsto sėkminga patirtimi išmanymo, gebėjimo įvertinti platesnį užduoties kontekstą, užduoties atlikimo (savo veiksmų) ir užduoties rezultatų poveikį platesnei aplinkai (įstaigai ir už įstaigos ribų); didelės apimties užduotis – tokia, kurios atlikimas daro reikšmingą įtaką visos įstaigos veiklai ir (ar) rezultatams ir (ar) įtaka pasireiškia ir už įstaigos ribų.

	VEIKLOS SUDĖTINGUMAS

	Lygis
	Aprašymas

	I
	Atlieka nesudėtingas ir (ar) mažos apimties užduotis su pagalba ir kt.

	II
	Atlieka nesudėtingas ir (ar) mažos apimties užduotis (savarankiškai).

	III
	Atlieka vidutinio sudėtingumo ir (ar) vidutinės apimties užduotis (savarankiškai).

	IV
	Atlieka sudėtingas ir (ar) didelės apimties užduotis (savarankiškai).

	V
	Atlieka itin sudėtingas ir (ar) itin didelės apimties užduotis (savarankiškai).



2. Atsakomybės lygio kriterijaus aprašymas:
Šio kriterijaus tikslas – identifikuoti pareigybes, kurios dalyvauja analizuojamos funkcijos atlikime, bei įvardyti šių pareigybių faktinį atsakomybės poveikio lygį už laukiamą rezultatą. Atsakomybių analizė paremta įstaigos procesų ir funkcijų bei dalyvaujančių pareigybių faktinių atsakomybių sąryšio nustatymu.
Taikant šį kriterijų, atliekami tokie žingsniai:
· išanalizuojami su pasirinkta įstaigos funkcija (veikla) susiję teisės aktai (nagrinėjamų pareigybių pareigybės aprašymai).
· teisės aktų analizė. Įstaigos veiklos ir pareigų atsakomybės paprastai yra apibrėžtos  įstaigos nuostatuose bei pareigybių aprašymuose. 
· analizuojama veikla skirstoma į tris dalis: veiklos sritys, veiklos ir veiksmai.

Veiklos lygių aprašymai:
	Veiklos lygis
	Aprašymas

	Veiklos sritis (procesas)
	Veiklos sritis yra nuolatos atliekamų veiklų seka, būtent ji kuria pridėtinę vertę. Ji įstaigoje egzistuoja autonomiškai bei tampa įstaigos vieneto pagrindu.

	Veikla (procedūra)
	Tai yra susijusių veiksmų seka, sukurianti laukiamą rezultatą. Veikla turi pradžią ir pabaigą (arba nuolatos pasikartoja), ji vyksta tam tikroje organizacinių ryšių aplinkoje.

	Veiksmai
	Veiksmas privalo turėti poveikio objektą. Veiksmo atlikimo metu šis objektas įgyja naują būseną. Veiksmo atlikimui būtini resursai (laikas, vieta), j atlieka subjektas arba subjektų grupė (subjektas šiuo atveju yra pareigybė).



Nustatomi veiklose dalyvaujančių pareigybių atsakomybės lygiai.
Vykdant atsakomybių lygių analizę nustatomos pareigybės dalyvaujančios apibrėžtuose veiksmuose, veiklose bei veiklos srityse ir atitinkamai priskiriami jų atsakomybių lygiai. Atsakomybių analizei lentelėje pateikti siūlomi naudoti atsakomybių lygių aprašymai.

	ATSAKOMYBĖS LYGIS

	Lygis
	Aprašymas

	I
	Šio lygio atsakomybę turinti pareigybė teikia informaciją kitiems veiklos vykdytojams.
Informacijos gavimas nelygu informacijos teikimui, informacijos gavėjai nedalyvauja veiksmuose. Pvz., vykdymo viza „susipažinti“ nėra atsakomybė.

	II
	Šio lygio atsakomybę turinti pareigybė kaupia, analizuoja ir teikia apibendrintą informaciją III–V lygio pareigybėms. Taip pat teikia paslaugas, reikalingas kitų pareigybių darbu. Šį atsakomybes lygį turinčios pareigybės turi žinoti apie nagrinėjamos funkcijos atlikimo eigą.

	III
	Pareigybė, turinti šio lygio atsakomybę, dalyvauja veikloje (sąveikauja su V ir IV atsakomybes lygio pareigybėmis), bet neatsako už rezultatą. Ji nepriima sprendimo, tačiau daro jam įtaką. Ši pareigybė atlieka paraminę funkciją (pataria, paaiškina, stebi, komentuoja, pritaria) bei suderina veiksmus. Pareigybės (-ių) darbo rezultatas yra netiesiogiai panaudojamas pagrindinio funkcijos / veiklos rezultato pasiekimui.

	IV
	Pareigybė, turinti šį atsakomybes lygį, gauna dalį atsakomybes iš V atsakomybės lygio pareigybės ir už šią dalį atsako tiesiogiai. Užduotis (-ys) jai yra deleguojamos. Ši pareigybė žino visumą bei gali ją įvardinti, tačiau nepriima sprendimų, nulemiančių visumos rezultatą. Pareigybei priskiriama bendra atsakomybė už poveikį rezultatams.

	V
	Šio lygio atsakomybė gali būti priskiriama tik vienai pareigybei. Pareigybė, turinti šį atsakomybės lygį, turi teisę priimti sprendimą, kai susiduria su pasirinkimo galimybe. Ši pareigybė turi teisę deleguoti dalį atsakomybės (visos deleguoti negalima), tokiu atveju yra sumažinamas dalyvavimas, tačiau yra didinama kontrolė. Jei veiklos srityje pareigybė turi tokį atsakomybės lygį, tai yra vadovaujanti pareigybė.
Sprendimo priėmimo teises nepasinaudojimas (jos perleidimas vadovui) liudija apie nepakankamą kompetenciją.



Analizuojamos funkcijos atlikime pagrindinį vaidmenį, t. y. pagrindinį atsakomybės poveikį –  V lygis, gali turėti tik viena pareigybė. Efektyvioje funkcijų vadyboje pagrindinė atsakomybė negali būti kelioms pareigybės, todėl V lygis gali būti priskirtas tik vienai pareigybei vienos nagrinėjamos veiklos ar veiksmo lygyje.
Nustačius pagrindinę atsakomybę, detalizuojama, kurios pareigybės savo darbu tiesiogiai prisideda prie šio veiksmo ar veiklos rezultato kūrimo. Šiuo atveju pareigybei priskiriama bendra atsakomybė už poveikį rezultatams – IV lygis. Bendros atsakomybės lygį gali turėti kelios pareigybės, dalyvaujančios procese. Galimai neefektyvios veiklos požymis yra tai, kad bendrą atsakomybę dalijasi daugiau pareigybių, nei būtina tinkamam funkcijos / veiklos atlikimui (pvz., daugiau nei trys), kas parodo, kad į veiklos rezultato kūrimą įtrauktas perteklinis pareigybių kiekis. Nustatant IV atsakomybės lygį, vertinama, kas iš tikrųjų su V lygio atsakomybę turinčia pareigybe kartu atlieka šį darbą. Dažnai IV atsakomybės lygio pareigybė yra pavaduojanti V lygio pareigybę.
Pareigybėms, kurių darbo rezultatas yra netiesiogiai panaudojamas pagrindinio funkcijos / veiklos rezultato pasiekimui, ir kurios turi aiškinamąjį, patariamąjį ar palaikantį poveikį kitų pareigybių priimamiems sprendimams ir pasiekiamam rezultatui, yra priskiriamas atsakomybės lygis III. Šios atsakomybės lygį turinčios pareigybės darbo rezultatai yra naudojami nagrinėjamos funkcijos rezultato kūrimui.
Pareigybės, kurios dalyvauja rezultatų pasiekime netiesiogiai bei turi tolimą atsakomybės poveikį pagrindinės analizuojamos funkcijos / veiklos rezultatui, turi II atsakomybės poveikio lygį. Tai gali būti duomenų analitika ir kitų netiesioginių paslaugų, reikalingų kitų pareigybių darbui, teikimas. Šį atsakomybės lygį turinčios pareigybės turi žinoti apie nagrinėjamos funkcijos atlikimo eigą be suderinimo su jomis.
Pareigybės, priskirtos I atsakomybės lygiui, teikia tik savo turimą informaciją. Faktiškai tokie darbai nėra atliekami pagrindinės užduoties rezultatų pasiekimui.

3. Pakeičiamumo kriterijaus aprašymas:
Pakeičiamumo kriterijus pasižymi universaliu pritaikomumu ir gali būti taikomas tiek visai įstaigai, tiek procese dalyvaujantiems darbuotojams.
Specifinės kvalifikacijos ir kompetencijų reikalaujančiose pareigybėse gali būti sudėtinga greitai pakeisti darbuotoją, o net laikinai neužpildyta svarbi pareigybė gali turėti neigiamos įtakos įstaigos vykdomiems procesams bei siekiamiems tikslams.
Kertinės pareigybės yra tos, kurios turi aukščiausią lygį. Tai yra pareigybės, kurių įtaka įstaigos veiklai yra didelė, o pakeičiamumas – sudėtingas. Dažniausiai tai būna darbuotojai, pasižymintys specialiosiomis, gana sunkiai darbo rinkoje randamomis kompetencijomis ir atliekantys funkcijas, tiesiogiai susijusias su įstaigai keliamų tikslų vykdymu. Į IV lygį patenka pareigybės, kurių įtaka įstaigos veiklai yra didelė, tačiau jas nėra labai sunku pakeisti – tiek iš vidinių išteklių kaitumo būdu, tiek skelbiant konkursą ir ieškant pretendentų iš išorės. Į šį lygį dažniausiai patenka padalinių vadovai. Kiekvieno vadovo tikslas turėtų būti ugdyti sau pavaldžius darbuotojus ir parengti asmenis, galinčius juos pavaduoti ir reikalui esant – pakeisti. Į III lygį patenka pareigybės, kurių įtaka įstaigos veiklai nėra labai didelė, bet jas pakeisti atsilaisvinimo atveju yra sunku. Tai dažniausiai specialistai, atliekantys siauras aiškiai apibrėžtas funkcijas, kurios reikalauja labai konkrečių žinių, įgūdžių ir gebėjimų, dažnai išugdomų tik darbo vietoje. I ir II lygis – pareigybės, kurias yra nesunku pakeisti ir kurių įtaka įstaigos veiklai nėra didelė. Tai dažniausiai palaikančias funkcijas atliekantys darbuotojai.

Klausimynas pareigybių svarbos ir pakeičiamumo vertinimui
Pareigybės įtaka įstaigai 
1. Pareigybės atsilaisvinimas turėtų pastebimą poveikį įstaigoje vykstantiems procesams. 
2. Pareigybės atsilaisvinimo atveju būtų apsunkintas įstaigos funkcijų vykdymas. 
3. Pareigybės atsilaisvinimo atveju būtų pastebimai apsunkintas padalinio nuostatuose įtvirtintų funkcijų vykdymas. 
4. Pareigybės atsilaisvinimo atveju būtų pastebimai apsunkintas teisės aktuose numatytų reikalavimų įstaigos veiklai laikymasis. 
Pareigybės pakeičiamumas 
1. Šios pareigybės užpildymui jos atsilaisvinimo atveju įstaigoje yra darbuotojas(-ai), visiškai atitinkantis (-ys) kvalifikacijos reikalavimus. 
2. Šios pareigybės užpildymui jos atsilaisvinimo atveju įstaigoje yra darbuotojas(-ai), turintis(-ys) formaliai neapibrėžtas, tačiau reikalingas efektyviam darbui kompetencijas ir gebėjimus. 
3. Šios pareigybės užpildymui yra pakankama pasiūla darbo rinkoje. 
4. Šiai pareigybei užpildyti įstaiga yra pakankamai patrauklus darbdavys pretendentams.

	PAKEIČIAMUMAS

	Lygis
	Aprašymas

	I
	Įtaka nedidelė, lengva pakeisti. Pvz., pagalbinės funkcijos.

	II
	Įtaka nedidele, nelabai sudėtinga pakeisti. Pvz., srautinės pareigybės (yra daug vykdytojų).

	III
	Įtaka nedidelė, bet sunku pakeisti. Atliekamos funkcijos nėra kritinės įstaigos veiklos efektyvumui ir (ar) tęstinumui, tačiau pareigybėje dirbantis asmuo turi kompetencijas, kurias sunku greitai išugdyti arba surasti rinkoje.

	IV
	Atlieka funkcijas, reikšmingas įstaigos veiklos efektyvumui ir (ar) tęstinumui. Įtaka aukšta, bet lengva pakeisti. Pvz., skyriaus vadovas, kuris turi išugdęs sau pamainą.

	V
	Atlieka specifines funkcijas. Kritinės būtinos kompetencijos. Pareigybė svarbi kaip konkurencingumo, veiklos tęstinumo garantija.



4. Profesinio darbo patirties kriterijaus aprašymas:
Profesinio darbo patirtis apskaičiuojama sumuojant laikotarpius, kai buvo dirbamas analogiškas pareigybės aprašyme nustatytas tam tikros profesijos ar specialybės darbas arba vykdytos analogiškos pareigybės aprašyme nustatytos funkcijos nebūtinai toje pačioje įstaigoje, bet per visą darbinę karjerą visų rūšių įmonėse, įstaigose ir organizacijose. Profesinė patirtis įskaitoma ir dirbusiems pagal darbo sutartis.

	PROFESINIO DARBO PATIRTIS

	Lygis
	Aprašymas

	I
	Iki 2 m.

	II
	Nuo 2 m. iki 5 m.

	III
	Nuo 5 m. iki 10 m.

	IV
	Nuo 10 m. iki 15 m.

	V
	Nuo 15 m. ir daugiau



___________________


Šilalės švietimo pagalbos tarnybos darbo apmokėjimo sistemos aprašo 
2 priedas



ŠILALĖS ŠVIETIMO PAGALBOS TARNYBOS PAREIGYBIŲ LYGIŲ STRUKTŪRA

	Pareigybės lygis
	Darbuotojai, 
kuriems atlyginimas mokamas iš savivaldybės biudžeto
	Darbuotojai, 
kuriems atlyginimas mokamas iš Mokinio krepšelio

	5
	Direktorius (lygis A)
	Direktoriaus pavaduotojas (lygis A)

	4
	Vyriausiasis buhalteris (lygis A), Metodininkas (lygis A)
	Psichologas (lygis A1);
Specialusis pedagogas (lygis A);
Logopedas (lygis A);
Socialinis pedagogas (lygis A)

	3
	Raštinės administratorius (lygis B)
	

	2
	vairuotojas (lygis C)
	

	1
	Valytojas, (lygis D)
Darbininkas (lygis D)
	




__________________________________________ 





Šilalės švietimo pagalbos tarnybos darbo apmokėjimo sistemos aprašo 
3 priedas


ŠILALĖS ŠVIETIMO PAGALBOS TARNYBOS PAREIGINIŲ ALGŲ 
KOEFICIENTŲ INTERVALAI 

	
	Koeficientų reikšmės
	

	Pareigybės lygis
	Minimali
	Vidutinė
	Maksimali
	Žingsnis

	5
	1,8861

	4
	0,9460
	1,3689
	1,7918
	5%

	3
	0,8262
	1,3005
	1,7023
	5%

	2
	0,6334
	1,2355
	1,6172
	5%

	1
	MMA

